ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ

ΤΜΗΜΑ ΧΗΜΕΙΑΣ

ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ

ΤΜΗΜΑ ΕΠΙΣΤΗΜΗΣ ΤΡΟΦΙΜΩΝ ΚΑΙ ΔΙΑΤΡΟΦΗΣ ΤΟΥ ΑΝΘΡΩΠΟΥ

ΔΙΙΔΡΥΜΑΤΙΚΟ ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ

ΔΠΜΣ **“ΟΡΓΑΝΙΚΗ ΣΥΝΘΕΣΗ ΚΑΙ ΕΦΑΡΜΟΓΕΣ ΤΗΣ ΣΤΗ ΧΗΜΙΚΗ ΒΙΟΜΗΧΑΝΙΑ”**

**ΠΡΟΣΚΛΗΣΗ ΥΠΟΒΟΛΗΣ ΑΙΤΗΣΕΩΝ**

**ΥΠΟΨΗΦΙΩΝ ΜΕΤΑΠΤΥΧΙΑΚΩΝ ΦΟΙΤΗΤΩΝ/ΤΡΙΩΝ**

**ΓΙΑ ΤΟ ΑΚΑΔΗΜΑΪΚΟ ΕΤΟΣ 2022-2023**

Το Τμήμα Χημείας του Πανεπιστημίου Αθηνών προκηρύσσει για το ακαδ. έτος 2022-2023 έως **εικοσιπέντε (25)** θέσεις μεταπτυχιακών φοιτητών στα πλαίσια λειτουργίας του Προγράμματος Μεταπτυχιακών Σπουδών **«Οργανική Σύνθεση και Εφαρμογές της στη Χημική Βιομηχανία»** (ΦΕΚ: 3854, τ. Β΄ 6-9-2018).

Το πρόγραμμα αυτό λειτουργεί σε συνεργασία με το Γεωπονικό Πανεπιστήμιο Αθηνών (Γ.Π.Α.), οδηγεί δε στην απονομή **Διπλώματος Μεταπτυχιακών Σπουδών (Δ.Μ.Σ.)** μετά από σπουδές τριών (3) ακαδημαϊκών εξαμήνων.

Αντικείμενο του Δ.Π.Μ.Σ. είναι η Οργανική Σύνθεση και γενικότερα η Οργανική Χημεία και οι Εφαρμογές τους στη Χημική Βιομηχανία.

Σκοπός του Δ.Π.Μ.Σ. είναι η κατάρτιση υψηλού επιπέδου (θεωρητικού και εργαστηριακού) μεταπτυχιακών φοιτητών σε θέματα σύνθεσης και μελέτης χημικών προϊόντων και ιδιαίτερα προϊόντων υψηλής προστιθέμενης αξίας.

Το Δ.Π.Μ.Σ. στοχεύει να εκπαιδεύσει στελέχη που θα είναι ικανά να στελεχώσουν τη χημική βιομηχανία, συμπεριλαμβανομένης της φαρμακευτικής βιομηχανίας και να συμβάλλουν στην ανάπτυξή της, καθώς και στην ανάπτυξη στρατηγικών τομέων των Πανεπιστημίων, των Ερευνητικών Κέντρων, με τελικό αποτέλεσμα τη σημαντική συμβολή τους στις συνολικές αναπτυξιακές ανάγκες της χώρας και της Ευρωπαϊκής Ένωσης.

**Κατηγορίες Πτυχιούχων**

**Στο Δ.Π.Μ.Σ. γίνονται δεκτοί πτυχιούχοι Τμημάτων Α.Ε.Ι. της ημεδαπής ή ομοταγών της αναγνωρισμένων από τον Δ.Ο.Α.Τ.Α.Π., Ιδρυμάτων της αλλοδαπής των Τμημάτων:**

* Χημείας,
* Φαρμακευτικής,
* Πτυχιούχοι άλλων Τμημάτων Σχολών Θετικών Επιστημών, Υγείας και συναφών κλάδων και με την προϋπόθεση ότι θα παρακολουθήσουν και θα εξεταστούν σε επιπλέον μαθήματα προπτυχιακού επιπέδου.

**Κριτήρια επιλογής**

Η επιλογή των μεταπτυχιακών φοιτητών γίνεται με συνεκτίμηση των εξής κριτηρίων:

1. Τον γενικό βαθμό του πτυχίου.
2. Τον μέσο όρο βαθμολογίας στα προπτυχιακά μαθήματα Οργανικής Χημείας.
3. Τη συνάφεια της πτυχιακής εργασίας σε προπτυχιακό επίπεδο, όπου αυτή προβλέπεται.
4. Την τυχόν ερευνητική δραστηριότητα του υποψηφίου.
5. Την πιστοποιημένη γνώση αγγλικής γλώσσας, επιπέδου Β2.
6. Τις τυχόν δημοσιεύσεις του υποψηφίου.
7. Τις συστατικές επιστολές.
8. Την προφορική συνέντευξη.

Απαραίτητη προϋπόθεση για τη συμμετοχή στο Δ.Π.Μ.Σ. είναι η γνώση της αγγλικής γλώσσας, η οποία εάν δεν πιστοποιείται με δίπλωμα επιπέδου Β2 ή ανώτερου, ο υποψήφιος εξετάζεται για τις γνώσεις του στην αγγλική γλώσσα.

Για την παρακολούθηση του Δ.Π.Μ.Σ. προβλέπεται η καταβολή συνολικού ποσού διδάκτρων 3.000 ευρώ κατανεμημένο σε τρεις (3) ισόποσες δόσεις των 1.000 ευρώ, οι οποίες καταβάλλονται στην αρχή κάθε εξαμήνου.

Για την πραγματοποίηση των σπουδών τους οι φοιτητές μπορούν να λάβουν ανταποδοτικές υποτροφίες, λόγω της συμμετοχής τους στην επιτήρηση των προπτυχιακών φοιτητών στα εργαστήρια και στις εξετάσεις. Οι φοιτητές απαλλάσσονται μέρους του ποσού των διδάκτρων. Το ποσό της απαλλαγής υπολογίζεται βάσει πραγματικών ωρών απασχόλησης. Η δε αμοιβή ανά ώρα αποφασίζεται στην αρχή κάθε έτους με εισήγηση της Σ.Ε. και απόφαση της Ειδικής Διιδρυματικής Επιτροπής. Η απόφαση αυτή γνωστοποιείται στους φοιτητές του Δ.Π.Μ.Σ.

Περισσότερες πληροφορίες για το Δ.Π.Μ.Σ. μπορείτε να βρείτε στην ιστοσελίδα

http://orgsynth.chem.uoa.gr/

**Αιτήσεις υποψηφιότητες**

Οι ενδιαφερόμενοι καλούνται να υποβάλουν από την **Τρίτη 14** **Ιουνίου 2022 μέχρι και την Παρασκευή 16 Σεπτεμβρίου 2022 ηλεκτρονικά** στη Γραμματεία του Τμήματος Χημείας μέσω του <https://eprotocol.uoa.gr/> τα ακόλουθα δικαιολογητικά επιλέγοντας: **Αίτηση Υποψηφιότητας σε Μεταπτυχιακό Πρόγραμμα Σπουδών**.  **Αιτήσεις που θα υποβληθούν με οποιονδήποτε άλλον τρόπο δεν θα γίνονται δεκτές.**

1. Αίτηση συμμετοχής, (εκτυπώνεται από την ιστοσελίδα του Τμήματος)
2. Αντίγραφο πτυχίου, ή Βεβαίωση περάτωσης σπουδών,
3. Πιστοποιητικό αναλυτικής βαθμολογίας προπτυχιακών μαθημάτων,
4. Βιογραφικό σημείωμα,
5. Επιστημονικές δημοσιεύσεις σε περιοδικά με κριτές, εάν υπάρχουν,
6. Αποδεικτικά επαγγελματικής ή ερευνητικής δραστηριότητας, εάν υπάρχουν,
7. Φωτοτυπία αστυνομικής ταυτότητας,
8. Πιστοποιητικό γλωσσομάθειας, εάν υπάρχει,
9. Δύο συστατικές επιστολές, (Σε περίπτωση που δεν συμπεριληφθούν στην αίτηση υποψηφιότητας θα αποσταλούν στο [orgsyn@chem.uoa.gr](javascript:void(0)))

Οι φοιτητές από ιδρύματα της αλλοδαπής πρέπει να προσκομίσουν πιστοποιητικό αντιστοιχίας και ισοτιμίας από τον ΔΟΑΤΑΠ, σύμφωνα με το αρ. 34, παρ. 7 του Ν. 4485/17.

Σχετικές πληροφορίες παρέχονται από τη Γραμματεία του Τμήματος Χημείας του ΕΚΠΑ στο τηλέφωνο 2107274386, 7274098.

**Ο Διευθυντής**

**του Δ.Π.Μ.Σ.**

**\***

**Γεώργιος Κόκοτος**

**Καθηγητής**

\* Η υπογραφή έχει τεθεί στο πρωτότυπο του αρχείου.